12-jarige sterf by gewilde vakansieoordDie rotspoel by Nkwe Pleasure Resort. Argieffoto: Via nkwepark.co.za ŉ Rotspoel by ŉ gewilde vakansieoord oos van Pretoria het Maandag die lewe van nog ŉ besoeker geëis. Die polisie het bevestig ŉ 12-jarige meisie is by die Nkwe-oord naby Tierpoort dood toe sy glo in ŉ rotspoel naby ŉ piekniekarea in die oord ingegaan het om haar kleiner sussie te red wat in die moeilikheid beland het. Kapt. Kay Makhubela, woordvoerder van die polisie, het gesê die meisie het toe ook in die water in die moeilikheid geraak. “’n Lid van die publiek het ingespring om te help, maar net die een kind kon opgespoor en gered word,” het Makhubele gesê. Volgens inligting op sosiale media het omstanders solank as ŉ uur gesoek vir die meisie se liggaam sonder professionele hulp. “Daardie wonderlike mans wat gehelp het (waarvan drie van hulle my kêrel en sy twee vriende was) is huis toe met uitputting, skraapmerke, hartseer, skuldgevoel, woede, frustrasie en teleurstelling. ŉ Kennisgewing alleen is nie genoeg veiligheidsmaatreëls om so ŉ verlies te voorkom nie,” het iemand op die oord se Facebook-blad gesê. Nkwe-oord het op dié inskrywing geantwoord: “’n Absolute tragedie. Ons diepste medelye aan Jabulile se familie en dankie aan almal wat gehelp het.” Maroela Media kon ondanks talle telefoonoproepe en boodskappe nie daarin slaag om kommentaar oor die voorval van Nkwe te kry nie. Makhubela het gesê die polisie doen ŉ geregtelike doodondersoek. Die 12-jarige meisie se dood kom nadat ŉ 24-jarige man in Maart verlede jaar by dieselfde oord gesterf het toe hy van rotse af in ŉ rotspoel gespring het. Maroela Media het vroeër berig Ephraim Tshabalala (24) van Soshanguve, noord van Pretoria is in Maart 2017 dood toe hy vermoedelik sy nek gebreek of ŉ kopbesering opgedoen het toe hy iets getref het. Dr. Hennie Annandale, eienaar van die oord, het kort ná hierdie voorval aan Maroela Media gesê die rotspoel is ŉ gewilde besoekpunt en piekniekplek aangesien dit ŉ natuurlike formasie langs die rivier is. “Daar is duidelike kennisgewings by die watergat aangebring wat mense waarsku dat hulle op eie risiko daar swem,” het Annandale destyds gesê. Hy het toe gesê daar het al voorheen mense in die rotspoel verdrink.